  Григорий Фомин Майя Бывальцева Ува ёросын кык школаосты «Огъя Россия» партилэн «Модернизация объектов системы общего образования» ӵектосэз улсын тупатъялозы. Оглом элькунын ӵектосэз быдэсъяны 643,4 миллион манет чакламын. Со сярысь улосвыл тӧролэн но кивалтэтлэн пресс-службазы ивортӥз. Нылга шор ёзо школаын тупатъян ужъёс борды 1-тӥ оштолэзе басьтӥськизы. Отын укно но ӧс янакъёсты воштозы, выжъёсты но липетэз тупатъялозы, борддоръёсты но вӧлдэтэз, электроезъёсты но сантехникаез выльдозы, пырон интыосты тупатъялозы. Школа юрт 400 дышетскисьёслы чакламын. Матысь дыре Уваысь 4 номеро школаын ужаны кутскозы. Отын перекрытиосты рос-прос тупатъялозы, пырон интыосты, гумыосты, вентиляциез, электроезъёсты, электротылэз выльдозы. Кыказ ик ужъёсты 2022-тӥ арын гудырикошконэ йылпумъяны кулэ. Оглом 2022-2023 аръёсы Алнаш, Балезино, Глаз, Каракулино, Кез, Красногорск, Сюмси, Ува, Эгра, Яр ёросъёсысь 22 дышетсконниосын рос-прос тупатъян ужъёсты нуозы. Ижкарысь 63, 90, 92 номеро школаосты, 95 номеро лицеез, Сарапулысь 1 номеро школаез но 26 номеро лицеез, Можгаысь 4 номеро школаез тупатъялозы. Тодэ вайытом, 2022-тӥ ар Удмуртиын Дышетонлэн ареныз ялэмын. Удысэз азинтыны 2,5 миллиард манетлэсь трос коньдон висъяны чакламын. Тегъёс: тупатъянужъёс школаос Ува лэсьтӥськон  